Важнай задачай сваёй дзейнасці МАА ТБМ лічыць папулярызацыю роднай мовы сярод моладзі, найперш школьніцкай моладзі, асабліва той яе часткі, якая здольная ў матэматычных, прыродазнаўчых навуках і таму гуманітарны складнік сваёй адукацыі лічыць другасным, не вартым вялікай увагі. З гэтай мэтай у 1999 і 2000гг. суполкай настаўнікаў, створанай пад эгідай МАА ТБМ, былі праведзены дзве беларускамоўныя абласныя матэматычныя алімпіяды, якія з 2001 года пераўтварыліся ў спаборніцтва школьнікаў пад назвай “Беларускае пяціборства”. У 2012 годзе “Беларускае пяціборства” праведзена адзінаццаты раз. Спаборніцтва стала папулярным, штогод пазмагацца за прызы пяціборства збіраюцца 30-40 навучэнцаў з усёў Магілёўскай вобласці. Аб тым, як гэтае спаборніцтва дапамагае маладым матэматыкам-фізікам далучыцца да гісторыі роднай краіны, да яе мовы і найлепшых твораў літаратуры, маецца шмат публікацый у дзяржаўнай і недзяржаўнай прэсе.